b'\n_START_ARTICLE_\nEnueg\n_START_PARAGRAPH_\nL\'enueg o enuech o enuig ("enuig" o "queixa") \xc3\xa9s un subg\xc3\xa8nere del sirvent\xc3\xa8s dins de la poesia trobadoresca. L\'enuig \xc3\xa9s un poema que cont\xc3\xa9 una enumeraci\xc3\xb3 de coses o circumst\xc3\xa0ncies que irriten el trobador. La paraula enuig apareix sovint en els textos._NEWLINE_R. T. Hill (1912, p. 266) defin\xc3\xad el subg\xc3\xa8nere aix\xc3\xad: "two chief characteristics: 1) the enumeration in epigrammatic style of a series of vexatious things; 2) the repetition of a phrase which indicates the attitude of the poet" (l\'enumeraci\xc3\xb3 epigram\xc3\xa0tica d\'una s\xc3\xa8rie de coses enutjoses i la repetici\xc3\xb3 d\'una frase que indica l\'actitud del poeta)._NEWLINE_El Monjo de Montaudon fou el primer trobador a cultivar l\'enuig. Es troba tamb\xc3\xa9 en el Vers del badayll de Cerver\xc3\xad de Girona._NEWLINE_El g\xc3\xa8nere es continu\xc3\xa0 despr\xc3\xa9s en la literatura catalana medieval (en Jordi de Sant Jordi en Los enuigs) i tamb\xc3\xa9 en la literatura italiana del duecento on Girardo Patecchio escriu Frotula noiae moralis vers el 1228 a Cremona (vegeu Contini, citat en la bibliografia), al qual respongu\xc3\xa9 Ugo di Perso. Tamb\xc3\xa9 se\'n troben exemples en la literatura francesa, galaicoportuguesa i fins i tot s\'ha considerat un sonet de Shakespeare (el LXVI, Tir\'d with all these, for restful death I cry) com pertanyent a aquest g\xc3\xa8nere (vegeu Wilkins, citat a la bibliografia)._NEWLINE_S\'hi oposa un altre subg\xc3\xa8nere anomenat plazer.'